Gad Marianna
MARIANNA
Eom en hent, paotred, ma vo gwelet ha bez' oh mad da hounid ho poued gand eur fuzul. Ma teu ganeoh pep hini a had hag eun hanter​dousenn klujuri etre daou, neuze me a daolo deoh traou war an daol, an abardaez-mañ. Ma rit kazeg, ma ne deu ganeoh d'ar gêr nemed eur zahad avel, c'hwi ho-po bara seh ha dour feunteun gand eur banne gwinegr. Ha fuzul Gwillou a vo gwerzet ar henta posubl.

JAKEZ
Ahanta, Marianna baour, arabad dinerza ahanom da genta. Sell, Gwillou e-neus kollet kalon dija. Gwenn-paper eo hag ema e vizied o krena gantañ war e fuzul. A !A !!

GWILLOU
Me ? O krena ? Netra toud, ya ! Fiziañs am-eus e teuio ganeom eur zahad kig gouez d'ar gêr. Krohenn pe bluñv a vo. Nemed marteze on-defe greet mad degas ganeom eur hi, da zizolei deom ar jiber.

JAKEZ
Gwir eo. Eur chaseour heb ki a zo e-giz eur harr diletern war an hent d'an noz : gweled an hent a ra, med a-zehou hag a-gleiz eo teñval-zah.

MARIANNA
Ta ta ta ! Emaoh dija o klask troiou ha digareziou ho-taou. Me lavar penaoz eun den hag e-neus daoulagad ha divesker a hell sevel klujiri pe hedon koulz hag eur hi. Ne dalvez ket ar boan dit kaoud eur fri ken hir ha ken tano, Jakez Krohenn, ma ne rez netra gantañ.

GWILLOU
Koulskoude, Marianna, ar chaseourien all a zo chas ganto...

MARIANNA
Peoh, Gwillou, gand ar chas. N'int mad nemed da harzal ha d'ober aon d'ar jiber, ha da redeg war-lerh ar yér. N'eus nemed tregas da gaoud ganto, an toullou-boued-se.

JAKEZ
Mad ! Ma chomom amañ d'en em zebri etrezom, ne rim tra vad ebed. Eom en hent war-du ar Gosker Vihan.

MARIANNA
Hopala ! Netra ! Er Gosker Vihan e vo kavet Per ar Gosker. Ha Per a bedo ahanoh da jom da zebri merenn vihan gantañ. Eur holl amzer.

GWILLOU 

War-du Toull-ar-Hefeleg e vefe gwelloh deom mond.

MARIANNA
Gwasoh c'hoaz. Aze ema tonton Loullig o kemer an heol dirag e di. Eun den mad eo Loullig koz, med pa gav unan bennag da gaozeal gantañ, setu e stag da gonta dezañ e vuhez penn-da-benn. Hag an amzer a dro. Nann, eom don war ar mêz, e leh ma n'eus na merouri na ti, er gwaremmou lann hag er hoajou pin.

JAKEZ
Memez tra, Marianna, med aze e teuio beh dit hag e vi e riskl da roga da vroz e-touez an dréz hag o pignad dreist ar hleuziou, rag n'eus hent mad ebed war an tu-ze.

MARIANNA
N'en em chalez ket gand va broz, Jakez. Me en em denno heb koll. Hag evid lammad dreist ar girzier, ne vin ket war ho lerh. Kerzit atao.

JAKEZ
Marteze e vefe bet êsoh deoh gwiska eur rummad brageier gwaz, Marianna, ha kemer botou "kapichou", e-giz ar wazed, pe c'hoaz an itronezed a ya da chaseal.

MARIANNA
Me n'on ket eun itron, Jakez, nag eun tourist kennebeud, evid mond da halavagnad gand bragou-gwaz. Me a zo boazet da redeg war ar mêziou war-lerh va zaout. N'eo ket eur bartiadenn chase a raio aon din, nann ?

GWILLOU
Mad-tre. Me a droho eur vaz dit, Marianna, evid ma vo êsoh dit treuza ar ster, e stankenn Poull-ar-Brini.

MARIANNA
Diwall mad kentoh da goueza er poull, te, Gwillou Vihan. Evidon​me, me a nijo dreist, ha ne vin ket seizdaletoh. Me n'on ket eur plahig seiz vloaz nag eur vamm-goz a bevar-ugent. Kerzit atao ho​taou war an tu-mañ. Me a gerzo war an tu all d'al lanneg, gand va stamm, ha ma welan eun dra bennag beo o redeg pe o nijal, me a hopo.

JAKEZ
Marteze te a dizo eur had bennag gand da nadoz ober stamm, Marianna. Setu aze hag a vo eun taol brao.

MARIANNA
E-leh ober goap ouz an dud, Jakez Krohenn, e vefe gwelloh dit teurel evez en da labour, gand aon da zistrei d'ar gêr, goullo da zah, goude beza greet trouz ha moged ha netra ken.

GWILLOU
Me lavar dit, Jakez, ar wreg a gonto deom pateriou sod ma ne deuom ket a-benn da laza netra vad. Ha ma fuzul din-me a vo gwerzet ganti. Kenavo d'ar chase. Taolom evez !

JAKEZ
Me ne ran ket forz, Gwillou. Marianna n'eo ket gwreg din. Ma ne deu ganin d'ar gêr nemed eur vuzutennad avalou, Katellig ne raio ket forz ebed, peogwir e hell rodal e-giz eur pichon lard en he mantell fourur. Ar vaouez-se n'eo ket diêz da veva, pa vez roet dezi pez he​deus c'hoant kaoud. Med te, Gwillaouig paour, 'm-eus aon e rafes mad teurel eun tamm kig gouez d'an traoñ, gad pe glujar, a-hend-all e hellez lavared kenavo da da fuzul ha chom er gêr beb sul da voueta al loened ha da droha c'hwitilli skao d'ar vugale.

GWILLOU
Ya, paotr. Hirio e rankan diskouez da Varianna penaoz on eur chaseour hag e talvez ar boan leuskel ahanon da haloupad ar mêziou. Hag e gwirionez, Jakez, n'en em gavan ket e-taill ober taoliou kaer. N'ouzon ket penaoz, med sur a-walh va zammig boued n'eo ket diskennet mad rag poull va halon a zo eur beh spontuz warnañ. Ha gouzoud a rez, p'emaer gwasket e-giz-se, n'eo ket brao kaoud lagad sklêr.

JAKEZ
Gwillou, te a zo eun den dijañsuz, war an douar-mañ. Beb tro p'eo red dit diskouez da betra out mad, setu e kouez warnout an droug-kov pe an droug-penn, pe an droug-izili, pe ar zifern, pe an hik, pe eur veskoul pe ar paz, pe eun diaoulerez bennag all. Nann, Gwillou baour, n'az-teus chañs ebed. Ha koulskoude, hirio, e rankez beza eun den penn-da-benn hag eur chaseour dispar.

GWILLOU
Jakez, ma mignon, ni a zo kenseurted a-viskoaz, hañ. Emichañs e roi din eun taol-dorn hirio.

JAKEZ 

Eun taol-dorn ? Peseurt taol-dorn ?

GWILLOU
Beñ, te a zo eun tenner mad. Anzav a ran out gwelloh tenner ha gwelloh chaseour egedon. Ma sav eur had bennag pe eur vandennad klujiri dirazom, te a denno warno ha me...

JAKEZ
Ha te a zastumo pez a gouezo war an douar, loen brao, n'eo ket gwir ?

GWILLOU
Eo, gwir eo. Kement-se ne ra netra dit, Jakez, peogwir Katellig ne ra forz ebed pa deufes d'ar gêr gand eur zahad avalou begenneg pe gand eur zahad klujiri. E-leh me...

JAKEZ
Mad, komprenet am-eus pell 'zo. Med n'eus ket kalz chaseourien er béd-oll, Gwillou, hag a vefe kontant da rei o jiber d'eun all ha da lavared penaoz int deut kazeg d'ar gêr p'o-deus paket, e gwirionez, pez a zo e sah hennez all. Med n'eus forz ! Dre m'on bet kamalad braz ganit, a-viskoaz, Gwillou, gouest e vefen da renta dit ar zelvij-ze c'hoaz. Med, allaz, n'am-bo ket tu d'hen ober.

GWILLOU 

N'az-to ket tu ? Perag 'ta ? Te a zo o klask troiou, Jakez.

JAKEZ
N'emaon ket, siwaz, Gwillou baour. Med tro da benn, hag e weli Marianna e traoñ ar park lann du-ze. Emei o selled ouzom. Atao a zo ganti eul lagad paret warnom hag eun all war he stamm. Ma wel ahanon o tenna ha te o tastum ar jiber, e ouio dioustu ez eus bet eur marhad etrezom evid ruilla anezi. Ar merhed a zo fin, Gwillou. Arabad klask gwerza dezo polos evid priz ar prun. Sell outi ! Eet eo pel​loh, emei kluchet a-dreñv eur vodenn spern, med he sell a zo warnom. Netra d'ober. Ma fell dit kaoud gad pe glujar, e vo red dit tenna warno gand da fuzul.

GWILLOU
Neuze on devet, Jakez. Fallaad a ran c'hoaz dre ma tremen an amzer. M'am-bije gouezet, n'am-bije ket debret kement a fourmaj d'am lein. Sur a-walh am-eus greet re gorvad, rag lakeet on diêz gantañ. Med lazet eo bet an hoh ganeom, daou zevez 'zo, evel ma ouzout, ha me, siwaz, n'on ket gouest da herzel dirag eur pladad fourmaj fresk. Spontuz eo. Ha bremañ e santan, gwasoh c'hoaz, ma lagad kleiz o krena. Biken ne deuin a-benn da laza nag eur bik nag eur vran lor.

JAKEZ
Selaou, Gwillou, marteze e hellfem leuska Marianna war on lerh. Emaom o vond da dreuza gwaremm an drêz, lammad dreist ar hleuziou e-giz ar gurun ha redeg goude e-giz diou vuoh vreskignet. Marteze Marianna a chomo boud war-lerh ha ne hello ket heulia an ton, ablamour d'he broz ha ne fell ket dezi roga pe louza. Ha pa vo kollet ar wreg ganeom, me a daolo dit d'an traoñ tra-walh a jiber da garga da zah heb ma ne ouio Marianna piou e-neus tizet al loened, hañ !

GWILLOU
N'eo ket ijinet fall tamm ebed, Jakez. Te a zo eul lapous. Marteze a-walh ya. Kerz da genta hag astenn da zivesker gwella ma helli. Me a heulio war-lerh.

JAKEZ
Mad. Ha diwall ouz da fuzul, Gwillou, gand aon d'en em laza ganti en eur dreuza eur brouskoad bennag. Tenn ar hartouchennou er-mêz, rag amañ 'z eus redadeg da gaoud, paotr koz. 'Maout prest ?

GWILLOU
Prest on, Jakez. Eom buan gand an diaoul ha leuskom Marianna da zigeri he beg war he stamm. A-raog ma ne welo liou ouzom, he-do amzer da vrochenna eun hanter-dousenn loereier gand ar vrochenn voan. (C'hoarzadeg).

*

**

GWILLOU
(Beh warnañ). Ma ! Jakez, trohet eo bet ma alan din, ken buan on-eus skarzet on-daou a-dreuz ar mêziou. Peseurt redadenn, ma zalver benniget. Me 'oar mad on-eus greet eul leo hanter pe ziou. A-benn vremañ, Marianna a zo azezet en eur park bennag da hortoz ahanom. O pehi muia ma hell. A ! A !

JAKEZ
Bremañ, Gwillou, eo red deom chaseal evid mad. E-pad ma oam o redeg, ez eus savet dirazom diou vandenn glujiri. War an tu-mañ int deut. Me gred emaint kluchet er parkad kaol a zo du-ze. Ni a yelo goustadig on-daou, pep hini war-du... Sell 'ta, gurun !

GWILLOU
Eur had, Jakez, eur had, unan gaer spontuz ! Taol warni 'ta ! Taol warni ! Petra 'maout ! (Daou denn fuzul). Chomet out berr, Jakez, sapristie ! Emei kuit ! Koulskoude ne oa ket diêz planta 'n enni eur gartouchennad plom ! N'ouzon ket penaoz...

JAKEZ
(Droug ennañ). N'ouzout ket penaoz ? Me oar-me : me am-eus kollet va alan o redeg dre ar mêziou a-raog Marianna. A-boan echu ganin redeg ha lammad dreist an toullou hag ar bosou, la ! setu ema ar had kuit etre va divesker ken prim hag eun taol luhed. N'am-eus ket bet amzer da gemer mad va fuzul abalamour e oa ganin va mouchouer em dorn evid dizeha an dour pil a red war va zal, ken on dallet gantañ. O, med, ni a gavo ar had-se c'hoaz, hag ar wech-se e pako diganin eun dornad holen glaz en he feskennou. War pe du eo eet ?

GWILLOU
Eeun e-giz eun tenn beteg an istreved, ha trei a-gleiz goude-ze da glask ar hoad pin, emichañs.

JAKEZ
Diskennom beteg an istreved. Me 'oar da beleh eo eet al loen, ma ne fazian ket.

GWILLOU
N'eus forz, Jakez. Bremañ e vo diêsoh deom dond a-benn outi, paotr. Eur had eo bet tommet dezi he fenn-adreñv ha brizellet he bleo a ya gand an diaoul. 'M-eus aon ne vo ket gwelet liou na santet c'hwez outi a-raog...

JAKEZ
Diwall, Gwillou, emei o tond warnom adarre ! Ne welez ket ! Ema prest da fuzul ganit ?

GWILLOU
Piou ? Ar had ! Seiz barrikenn, ya ! Ha me n'am-eus ket karget va fuzul c'hoaz. Petra rin ?

JAKEZ
Va fuzul din-me a zo goullo ivez. Amzer din da leunia anezi. Gwillou, me a lamm dreist ar hleuz amañ evid mond er parkad kaol. Te a zizroio al loen war ar park ma hellez, hañ. Me a hortozo anezi e-kichenn ar gloued, ha neuze...

GWILLOU
Kerz buan, Jakez, en an' Doue ! Kerz buan ! A ! m'am-befe teir pe beder fuzul... Sell outi peseurt lammou a ra, he diskouarn ganti war he hein ! Emei o tond warnon ! Hag eur fuzul houllo, ma n'eo ket eur véz ! Droug du a ya ennon 'ta. Me a zo gouest da vreva eun hoh-gouez eiz ugent lur kement a nerz a zo ennon. Emei deut. Ma ! Ahanta ! Aiou, emaon d'an traoñ !

Petra 'm-eus greet ? Ne welan ket sklêr dirazon. Emaon astennet penn-da-benn gand va horv war an douar. Kouezet on pe gouezet n'on ket ? Pez a zo sur, eun taol am-eus paket peogwir ema va fri o wada 'ta ! Azezom eun tammig, ma vo gwelet. Ayou ! bloñset ha divloñset eo ganin va zammig kig, torret em-eus diou pe deir gostenn, sur a-walh. sav 'ta, Gwillou, sav 'ta !

JAKEZ
(O tegouezoud). A ! Gwillou, te a zo eun den, te a zo eur maout, te a zo eun ibil. Gwelet az-teus Gwillou, Marianna ?

MARIANNA
Gwelet am-eus anezañ, ya. Morse n'am-befe kredet e oa gouest an hini koz d'ober kement-se. Ma, Gwillou, bremañ e vo red din trei seiz gwech va zeod em genou a-raog ober goap ouzout. Eun den out, ha n'eo ket eun hanter unan.

GWILLOU
(Hanter badaouet). Eun den on ? A ya ! Perag on eun den, Jakez ? Eun den on, marteze, med eun den hanter-vouzar ha dallig a-walh. Eul lamm spontuz am-eus paket.

MARIANNA
Eul lamm n'eo netra, Gwillaouig. Me a froto dit da gein gand eur banne gwinegr a-raog mond da gousked. Warhoaz, te welo, te a vo fresk adarre. Med ar had a zo kaer, hañ, Jakez. Nao pe zeg lur a zo enni.

GWILLOU 

Ar had ? Peseurt gad ? Da beleh eo eet ?

JAKEZ
Da beleh ? O ! n'eo ket eet pell. Etre da zivesker emei. Gwintet az-teus al loen brao-tre gand da fuzul, ken eo flastret he fenn d'ar had paour. Biskoaz n'am-eus gwelet eun taol e-giz hennez.

GWILLOU 

Neuze am-eus la...lazet ar had gand... gand pao va fuzul ?

MARIANNA
War eun taol, ya. Paket az-teus anezi dres d'ar penn, ken eo eet da yod.

GWILLOU
(Lorh ennañ). N'am-boa ket lavaret dit, Marianna, e oan eur chaseour a genta klas ! Me ne gollan ket va fenn ken buan-ze, nann. P'am-eus gwelet al loen o tond warnon, ha me goullo va fuzul, me am-eus tapet er fuzul dre ar hanol, petra 'ta ! ha kluchet a-dreñv ar raden. Ha p'eo erru al loen dirazon, hañ ! dao ! eur mell taol gand koad ar fuzul war diskouarn al loen gouez, ken eo stoket ar hanol ouz va hostennou. Med deut on a-benn outi, hañ !

JAKEZ
Deut eo ganit, Gwillou. Eun tammig chañs az-teus bet ivez, evid eur wech, me 'gred. Ne hoarvez ket an taol-ze bemdez.

GWILLOU
Eun taol chañs ! N'eus ket eun hanter-kartouron chañs en dra-ze. Red eo beza dornet mad ha kaoud eul lagad eeun. Te, Jakez, eo red dit kaoud kartouchennou da zevi, ha c'hoaz ne rez ganto nemed moged ha trouz, n'eo ket gwir, Marianna ? Med me, Gwillou, gand va daouarn, me a bakfe seiz kwech muioh a hedon egedout-te gand teir fuzul. Tut !

MARIANNA
Gwir eo. Med eur fuzul n'eo ket êz ober ganti evid terri o fenn d'ar gedon. Gwelloh e vefe dit kemer eur vaz, Gwillou, eur vaz kelenn stard gand eur penn teo. Eur penn-baz e-giz ma veze gand on tadou-koz. Gand eur vaz kelenn, te a rafe gwelloh labour c'hoaz eged gand koad ar fuzul. Ha nebeutoh a frejou, dreist-oll. Gwillou, warhoaz, me a werzo da fuzul da Joachim an Tougn, a zo o klask prena unan pell 'zo. N'eo ket gwir ?

GWILLOU
Gwerza din va fuzul ! Koulskoude, Marianna, eur chaseour heb fuzul... An dud a gavo traou da gonta. Hag e vo lavaret ema or stal o vond da goueza war an douar, peogwir e werzer ar fuzul, neketa, Jakez !

MARIANNA
Ha me a ra forz gand pez a lavaro an dud ! Te a yelo da chaseal gand Jakez. Jakez e-neus eur fuzul. Eur fuzul evid daou a zo a-walh. Jakez a denno war ar glujiri, a zo diêsoh da ziskara gand taoliou baz. Ha te, Gwillou, ar gedon a vo dit da zoursial outo, peogwir ar paour-kêz Jakez a goll e benn dirazo.

JAKEZ
Me a goll va fenn dirag ar gedon, Marianna ! Gwelet e vo. Evid eun taol sod e-neus greet Gwillou Vihan o teurel e gorv fuzul hag all war eur had spontet, c'hwi a gred deoh ho-taou e c'hoarvezo an taol-ze bemdez ?

MARIANNA
Selaou anezañ  'ta, Gwillou ! Taget eo gand ar jalouzi. Kaer az-to lavared, Jakez, ar fuzul a vo gwerzet hag ar vaz trohet. Ha ni a welo.

GWILLOU
Koulskoude, Marianna, marteze e vefe gwelloh deom derhel ar fuzul. N'ouzer ket, a-wechou. Eur wech bennag me a dorro linenn va hein, dre forz ober ploñjadennou spontuz e-giz-se war ar gedon.

MARIANNA
Gand eur vaz kelenn e yelo gwelloh an traou, Gwillaouig, te a welo.

JAKEZ
N'eo ket a-walh konta kaoz. Mond a reom da glask pelloh pe echu eo ganeom ar bartiadenn.

MARIANNA
Echu n'eo ket. Te a zoñj dit e tistroim d'ar gêr gand eur had hepken. Eom pelloh ! Ha klaskom c'hoaz.

JAKEZ
N'out ket skuiz, Marianna ?

MARIANNA
Skuiz ! Perag e vefen skuiz ? Me n'on ket ken sod ha c'hwi ho-taou. E-pad ma oah o redeg hag o lammad e-giz daou gole spontet, me am-eus kemeret a-dreuz gand va stamm. Me anavez an heñchou gwelloh egedoh, c'hwi oar.

GWILLOU
Med n'eo ket êz dit treuzi al lann hag ar brouskoad gand da vroz, Marianna.

MARIANNA
O, eo ! Honnez eo broz va mamm-goz. E lien-tiegez eo greet. Honnez a zo ken teo hag eur skolpenn dero. Arabad en em jala evid va broz, Gwillou. Ahanta ! Kerzit ho-taou, me a ya eun tammig pelloh. Ha taolit evez, hañ ! Gwillou, kemer da fuzul ar pao d'al laez, e vo gwelloh dit. Kenavo ! Bremaig. (Hi kuit).

JAKEZ
Ma, Gwillou, Marianna a zo danvez enni, hañ ! Ne dalvez ket ar boan klask koll anezi. Honnez a red buannoh egedom.

GWILLOU
Ya, med va fuzul a vo gwerzet. Spontuz eo. Ha n'am-bo nemed eur vaz kelenn da vond da chaseal, e-giz ar vugaligou. Ha me, Jakez, pez a garan, er chase, n'eo ket laza ar jiber, med ober trouz gand ar fuzul. Me a gav an dra-ze brao-tre. Ha me a gav c'hwez vad gand ar poultr. Lakeet on maleüruz bremañ. D'an nebeuta, e-pad m'ema va fuzul ganin c'hoaz, me a garfe tenna eun taol pe zaou.

JAKEZ
Dal, Gwillou. Truez am-eus ouzit. Setu amañ diou gartouchenn. Karg da fuzul. Hag ar wech kenta ma tegouezo dirazout pluñv pe vleo, tenn warno ken a zrasko ar béd oll ganit.

GWILLOU
A ! Jakez, te a zo eur hamalad dispar, gwelloh eged eur breur evidon. Bremañ...

JAKEZ
Chtt ! Gortoz, Gwillou. M'am-eus gwelet mad, dindan ar vodenn lann du-ze ez eus eul loen bleveg bennag. Tostaom goustadig.

GWILLOU
E peleh ema, Jakez ? E peleh ema, ma vo diswantet gantañ eur rastellad drajou. Me a vrevo al loen-ze gand an taol kenta. Dindan ar vodenn lann, du-ze ? Gortoz !

JAKEZ
Leusk da fuzul, Gwillou, daouarn droug ! Re bell emaom c'hoaz.

GWILLOU 

Me 'lavar dit ema din, Jakez. Dao ! (Daou daol fuzul).

JAKEZ
Emaout chomet berr, evel just. Re bell. Ha bremañ eo spontet al loen. Sell outañ o skarza !

GWILLOU
Ema dres o vond war-du Marianna ! Sell ! Ema Marianna o sevel d'ober aon d'al loen. Marteze... O ! Aiou ! Petra ra-hi ? Eur bloñjadenn, eur bloñjadenn he-deus greet war al loen, dres e-gizdon. Med penaoz ! N'eus na baz na fuzul ganti. Ha koulskoude he-deus paket ar had, Jakez, ya, emei ganti. Paket ar had en he broz. En he broz, ha beo al loen. Sell outañ o tispaha. Med Marianna ne zispego ket. Biskoaz kemend-all ! Setu aze eur vaouez e doare.

JAKEZ 

Gwillou, warhoaz ni a werzo an diou fuzul.

GWILLOU
An diou fuzul ? Perag ? Va hini a vo gwerzet gand Marianna, siwaz din. Med da hini, Jakez, perag ?

JAKEZ
Perag ? Me a darzo gand ar véz, Gwillou. Me, eur chaseour mad, ne zegasin netra ganin d'ar gêr hirio e-leh te, te Gwillou hag az-teus daou zorn kleiz, az-teus tapet eur had gand eun taol pao fuzul. Ha gwasoh c'hoaz, Marianna he-deus tapet eun all gand he broz. Nann, Gwillou, adaleg hirio, me a jomo er vourh da hoari kartou.

Bet skignet war Radio-Kimerh d'an 28 a viz here 1956.

